東宮生辰
作者：喻良能
朝代：宋

paragraphs: 寶歷天重啟，皇圖日寖昌。
九重資燕翼，萬國仰元良。
玉律秋初杪，金飈歲正穰。
前星輝采盛，少海慶源長。
甲觀祥煙滃，春宮協氣翔。
千秋佳節勝，四莢瑞蓂芳。
瓜棗欣初獻，蟠桃慶乍嘗。
庭羅六佾舞，天薦九霞觴。
銀榜彌生耀，銅扉粲有光。
讙聲連紫極，喜氣溢穹蒼。
冊錫雕珉煥，旗頒青輅揚。
衣惟珍黻冕，音不嗜宮商。
問寢同周發，隆師過漢莊。
猷爲規禹啟，翰墨掩鍾王。
化被賓詹屬，恩沾左右坊。
善三今獨冠，明兩古難方。
陸贄言猶采，宣尼訓敢忘。
本支綿百世，羽翼貳巖廊。
宿忝宮僚舊，曾霑兌澤滂。
願斟滄海酒，歲祝壽無疆。